Il-Kungress Amerikan se jqabbad kummissjoni indipendenti biex tinvestiga l-irvellijiet tas-6 ta' Jannar li għadda fuq Capitol Hill f'Washington, allegatament immexxija minn persuni li jappoġġjaw lill-eks President Donald Trump. F'ittra lill-Kungress, l-Ispeaker tal-Kamra tar-Rappreżenanti Nancy Pelosi qalet li din l-kummissjoni ġdida se tkun simili għal dik li kienet inħatret biex tinvestiga l-attakki ta' Settembru tal-2001 fi New York u l-Pentagon. Kemm il-Kap Demokratiku, u dak Repubblikan, qed jappoġġjaw il-ħatra tal-kummissjoni l-ġdida.